वेस्ट कोस्ट से सबसे बड़ा राकेट प्रक्षेपित  
राकेट निर्माताओं लॉकहीड मार्टिन कोर्प और बोइंग कंपनी के संयुक्त उपक्रम युनाइटिड लांच अलायंस (यूएलए) ने कहा कि प्रक्षेपण सफल रहा।
वेस्ट कोस्ट से शुक्रवार को रक्षा उपग्रह के साथ अब तक का सबसे बड़ा राकेट अंतरिक्ष में प्रक्षेपित किया गया। राष्ट्रीय टोही कार्यालय के लिए उपग्रह लेकर 71.63 मीटर लंबा डेल्टा 4 हैवी लांच व्हिकल स्थानीय समय के अनुसार दिन में दोपहर बाद एक बजकर 10 मिनट पर छोड़ा गया। राकेट कैलिफोर्निया के केन्द्रीय तट के उपर आसमान में उठा और अपने पीछे एक सफेद लकीर छोड़ता हुआ प्रशांत सागर के उपर से गुजर गया।  इस नजारे को काफी बड़े इलाके में देखा गया। राकेट निर्माताओं लॉकहीड मार्टिन कोर्प और बोइंग कंपनी के संयुक्त उपक्रम युनाइटिड लांच अलायंस (यूएलए) ने एक बयान में कहा कि प्रक्षेपण सफल रहा। यूएलए के एक प्रवक्ता माइकल जे रेन ने कहा कि प्रक्षेपण में दो मिनट का विलंब किया गया, क्योंकि अंतरिक्ष में कोई चीज उपग्रह के रास्ते में थी। उसके रास्ते से हटने के बाद उपग्रह को प्रक्षेपित किया गया।  उपग्रह द्वारा साथ ले जाए गए उपकरण के बारे में कोई जानकारी नहीं दी गई है। एनआरओ द्वारा संचालित उपग्रह केन्द्रीय खुफिया एजेंसी और रक्षा मंत्रालय को अपनी सूचनाएं मुहैया कराएगा। डेल्टा 4 का यह कुल पांचवा और वेस्ट कोस्ट से किया गया पहला प्रक्षेपण है। इसके अन्य प्रक्षेपण फ्लोरिडा के केप केनवरा से किए गए। लॉस एंजिलिस से 209 किलोमीटर उत्तर पश्चिम स्थित वांडेनबर्ग में इस उपग्रह को तैयार करने में तीन वर्ष का समय लगा और 10 करोड़ अमेरिकी डॉलर का खर्च आया।